እንተድኣ እታ ዝነውሐ ዕድመ ዘለዋ ክንሰሚ ተሓቲትና፡ ምናልባሽ እቲ ኣብ ግዜ ባቢሎን ዝዝውተር ዝነበረ፡ ወይ ድማ ኣብ ጥንታዊት ህንዲ ዝዝውተር ዝነበረ ቋንቋ ሳንክሪት፡ ወይ ድማ ኣብ ጥንታዊት ግብጺ ዝዝውተር ዝነበረ ምረቛሕና ኔርና። [ኣብ ኤርትራን ኢትዮጵያን ኣብ ኣብያተ ክርስትያንን ገዳማትን ዝዝውተር ቋንቋ ግእዝ`ውን ከም ሓደ ካብቶም ኣብ ኣፍሪቃ ዝነውሐ ዕድመ ዘለዎ ቋንቋ ክኸውን ይክእል'ዩ] እንተኾነ እዘን ዝሃብናየን መልስታት ምስቲ ታሪኽ ናይ ቋንቋታት ዝኾነ ቅርበት የብለንን፡ ትብል ፕሮፌሰር ማጊ ቶለርማን። ምኽንያቱ፡ እተን ጥንታውያን እየን ኢልና ዝረቛሕናየን ቋንቋታት ኣስታት 6,000 ዓመት ዕድመ ዘለወን እየን። እቲ መበቆል ናይ ቋንቋታት ክምርመር ከሎ፡ደቂ ሰባት ቋንቋ ምዝውታር ካብ ዝጅምሩ ብውሕዱ ኣስታት 50,000 ዓመት ገይሩ ይብሃል። እንተኾነ ብዙሓት ናይ ቋንቋ ኪኢላታት ድማ ልዕሊኡ ክገብር ይኽእል'ዩ ዝብል ርእይቶ ኣለዎም። ምንጪ ስእሊ, Getty Images ሓደ መበቆል ኣሰር ናይዘን ኣብዚ እዋን እንጥቀመለን ዘሎና ኣሽሓት ቋንቋታት ናብ ሓደ መበቆላዊ ወላዲ ከነተኣሳስሮ ንኽእል ዶ?
